P6_TA(2004)0016

Vojvodina: nadlegovanje manjšin

Resolucija Evropskega parlamenta o nadlegovanju manjšin v Vojvodini

Evropski parlament,

- ob upoštevanju svojih predhodnih resolucij o Srbiji in Črni gori ter Jugoslaviji,

- ob upoštevanju svojih resolucij o letnem poročilu Komisije o stabilizaciji in pridružitvenem procesu za Jugovzhodno Evropo z dne 7. novembra 2002 [1] in 20. novembra 2003 [2],

- ob upoštevanju člena 115(5) svojega Poslovnika,

A. ob upoštevanju naporov EU za spodbujanje demokratizacije in spoštovanja človekovih pravic ter pravic manjšin v Republiki Srbski in Državni skupnosti Srbije in Črne gore,

B. ob upoštevanju ponavljajočega nadlegovanja manjšin v Vojvodini, še posebno madžarske manjšine v zadnjih mesecih,

C. se zaveda dejstva, da obstajajo novi dokazi o nasilju, ki še traja, zoper srbske državljane madžarske narodnosti, ki se je zgodilo v nekaj mestih v pokrajini Vojvodini, kot so: skrunitve grobov v številnih mestih, povečanje števila protimadžarskih napisov, sežiganje nacionalne zastave Republike Madžarske, fizično nasilje policije zoper župana, predstavnika madžarske manjšine,

D. je mnenja, da bi se ti incidenti, kljub temu, da se jih lahko dojema kot lokalne ali izolirane, lahko stopnjevali v različne smeri,

E. ker v preteklem letu in pol centralne in lokalne oblasti v Srbiji niso zagotovile spoštovanja temeljnih človekovih pravic, vključno s pravicami etničnih in nacionalnih manjšin, in storilcev niso privedle pred sodišče,

F. je globoko zaskrbljen zaradi dejstva, da srbske oblasti večinoma spregledajo takšno nasilje in ga obravnavajo kot vandalizem ter zavračajo nacionalistični oziroma sektaški motiv,

G. ker so EU in njene države članice dosledno pozivale k spoštovanju temeljnih vrednot in pravic manjšin v vsej regiji,

H. upošteva nedavne ukrepe beograjskih oblasti v zvezi s to resno situacijo in od njih pričakuje konkretnejše ukrepe,

1. izraža globoko zaskrbljenost zaradi ponavljajočih kršitev človekovih pravic v pokrajini Vojvodini;

2. poziva oblasti v Republiki Srbski in Državni skupnosti Srbije in Črne gore, da ta nasilna dejanja v skladu z veljavno zakonodajo prizna kot kazniva dejanja, in vztraja na pomembnosti takojšnjega in učinkovitega ukrepanja, da podobni dogodki ne bi ostali nekaznovani in da bi se jih v prihodnosti preprečilo;

3. opominja vladi Republike Srbske in Državne skupnosti Srbije in Črne gore, da je upoštevanje načel svobode, demokracije, spoštovanja človekovih pravic in pravic manjšin, temeljnih svoboščin ter načela pravne države eno izmed temeljnih načel stabilizacijskega in pridružitvenega procesa ter predpogoj za prihodnji odnos do EU, vključno z urejenimi odnosi z vsemi sosedami;

4. poziva regionalno skupščino Vojvodine, da te zadeve nujno obravnava in vzpostavi politično vzdušje, ki bo pripomoglo k upoštevanju skrbi in prizadevanj vseh državljanov in k zagotavljanju varnosti in pravne države v regiji;

5. poziva svojo Delegacijo za odnose z Albanijo, Bosno in Hercegovino ter Srbijo in Črno goro (vključno s Kosovom), da v Vojvodino napoti misijo, ki bo raziskala dejstva in o tem poročala Odboru za zunanje zadeve ter njegovemu pododboru za človekove pravice glede ukrepov, ki je treba sprejeti v prihodnosti;

6. poziva Svet in Komisijo, naj podrobno spremljata razvoj v Vojvodini in uporabita politični vpliv EU, da se v Republiki Srbski in Državni skupnosti Srbije in Črne gore do teh zadev zavzame stališče;

7. naroči svojemu predsedniku, naj to resolucijo posreduje vladama in parlamentoma Republike Srbske in Državne skupnosti Srbije in Črne gore, oblastem pokrajine Vojvodine, posebnemu koordinatorju za pakt stabilnosti za Jugovzhodno Evropo ter OVSE.

[1] UL C 16 E, 22.1.2004, str. 98.

[2] UL C 87 E, 7.4.2004, str. 521.

--------------------------------------------------